<classify> WASTAAFU 2,019 wamelipwa mafao yao ya muda mrefu wenye malimbikizo ya mafao katika mifuko ya hifadhi ya jamii. Mamlaka ya Udhibiti wa Mifuko ya Hifadhi ya Jamii SSRA, imeeleza kuwa idadi hiyo ni kati ya wastaafu 7,900 na kwamba ifikapo Januari mwakani wote watakuwa wamelipwa mafao.Mkuu wa Idara ya Uhusiano na Uhamasishaji wa SSRA, Sarah Msika aliwaambia waandishi wa habari jana kuwa wastaafu hao walikuwa na malimbikizo ya muda mrefu ya mafao yao, licha ya kulipwa mafao ya kila mwezi.Kulikuwa na wastaafu wenye malimbikizo ya muda mrefu wapatao 7,900, lakini hadi sasa wastaafu 2,019 wameshalipwa mafao yao, na waliobaki watakuwa wamelipwa mafao yao ifikapo Januari mwakani, alieleza Msika katika mkutano maalumu na waandishi wa habari.Katika hatua nyingine, Msika amesema SSRA imeshakusanya taarifa kuhusu masuala ya uwekezaji kwa iliyokuwa mifuko ya hifadhi ya jamii ambayo sasa imeunganishwa na kuundwa Mfuko wa Pensheni wa Watumishi wa Umma PSSSF.Msika alisema nia ya kufanya hivyo ni kuona kama miradi iliyokuwa imeingiwa na mifuko hiyo ya LAPF, PSPF, PPF na GEPF, bado inafaa kuendelezwa au la. Akizungumzia mfuko mpya wa PSSSF, Mwanasheria wa SSRA, Innocent Kyara alieleza kuwa baada ya kuunganishwa kwa mifuko hiyo minne, kuna kipindi cha mpito ambacho ni miezi sita.Kyara alieleza kuwa tangu PSSSF ianze rasmi Agosti Mosi, mwaka huu, uendeshaji wake umekuwa na mafanikio, na sheria mpya ya mifuko ya hifadhi ya jamii imekuwa na mambo mengi mazuri kwa wanufaika.Alitaja kuwapo kwa fao la upotevu wa ajira na fao la ugonjwa, kama mojawapo ya mambo yaliyo mazuri katika sheria hiyo mpya iliyounda PSSSF kwa ajili ya watumishi wa sekta ya umma na NSSF kubaki kushughulikia sekta binafsi na sekta isiyo rasmi.Kuhusu mafao ya upotevu wa ajira, Kyara alisema yatakuwa sawa na asilimia 33.3 ya mshahara wa mwezi wa mwanachama aliyepoteza ajira.  <topic>: kitaifa 